google/wiki40b huggingface dataset:
Sovjetunionens herrelandslag i ishockey

Historie

Den første kampen ble spilt den 22. april 1951 i det daværende Øst-Berlin, der man slo Øst-Tyskland hele 23-2.
Sovjetunionens ishockeylandslag hadde sin første store triumf under Ishockey-VM 1954 der man ble verdensmestere. 
Under Vinter-OL 1956 vant Sovjetunionens ishockeylandslag sitt første OL-gull da de deltok i OL for første gang. I 1963 ble det landets andre VM-gull og laget vant samtlige VM frem til 1971. Etter at Tsjekkoslovakia vant VM 1972 tok Sovjetunionen tilbake tittelen i stor stil da man slo målrekorden og vant samtlige kamper i VM på hjemmebane i 1973.
På 1970-tallet hadde man flere store profiler i laget, ikke minst en av tidenes besta målvakter i Vladislav Tretjak, og kjeden med Mikhajlov, Petrov, Kharlamov. I 1972 fulgte Summit Series mot Canada for å se hvilket lag som var best. Canada vant, men allerede året etter vant Sovjetunionen Summit Series, da Canadas lag bestod kun av WHA-spillere, en konkurrerende proffliga som faktisk hadde pluss-statistikk mot NHL.
I 1979 slo Sovjetunionen et NHL-all-star-lag med 6-0 i den avgjørende kampen i Challenge Cup i Nord-Amerika.
I 1980 tapte man sensasjonelt mot USA med 3-4 under OL i Lake Placid. Kampen har senere blitt kjent som Miracle on ice.
I 1981 kom den eneste seieren i Canada Cup, med hele 8-1 mot Canada i finalen. 
I 1984 vant man OL-gull igjen. På 1980-tallet hadde man en legendarisk kjede som ble kalt KLM med spillerne Krutov, Larionov og Makarov. De tre ble komplettert med backene Fetisov og Kasatonov. Laget spilte ut alle andre landslag i VM og ble internasjonalt kjent under navnet «The Big Red Machine». I sammenhengen med Sovjetunionens undergang forlot de beste spillerne den Sovjetiske ligen for spill i NHL. 
Under Vinter-OL 1988 vant man enda et OL-gull.
Den siste kampen ble spilt den 10. november 1991 i Frankfurt am Main under Deutschland Cup 1991, og endte 2-2 mot Sverige. Sovjetunionen vant turneringen.
Haya (språk)

Haya (swahili: Kihaya) er et niger-kongo språk talt av Haya-folket i Tanzania, på sør- og sørvestkysten av Victoriasjøen. I 1991 hadde språket omtrent 1 200 000 talere.
Studinekoret Sirenene

Studinekoret Sirenene er det offisielle studinekoret ved Universitetet i Bergen. Koret består av mellom 25 og 32 studiner rekruttert i hovedsak fra universitetet. Sirenene «legger vekt på høy musikalsk kvalitet, og går absolutt ikke av veien for å spille på sjarmen!» Espen Rotevatn var korets dirigent i perioden 2007-2011, høsten 2011-2014 ble koret dirigert av Christine Wilhelmsen, som selv er et tidligere medlem av Sirenene. Fra høsten 2014 til høsten 2017 var tidligere medlem Amalie Skarsgaard dirigent. Høsten 2017 fikk Sirenene en ny ung dirigentspire, Hilde Udjus Frorud.

Musikalsk særpreg

Sirenene har et variert repertoar som strekker seg fra jazz via populærmusikk og folkemusikk til klassisk og innslag av samtidsmusikk. Koret produserer jevnlig sitt eget stoff gjennom å arrangere sanger og skrive egne tekster.

Historie

Studinekoret Sirenene ble stiftet 28. april 1997 av kvinnelige studenter som jobbet på Det Akademiske Kvarter, studentkulturhuset i Bergen. Koret vokste raskt og fikk status som det offisielle studinekoret ved universitetet. Sirenene holder høy musikalsk kvalitet, og har blitt ledet av flere dyktige dirigenter. Våren 2007 spilte Sirenene inn CD-en «Kor' e alle Gentlemen?».
Sirenene har opp gjennom årene vunnet flere priser i landsomfattende konkurranser. I 2006 vant de damekorklassen i Syng For Oss, og i 2010 vant de Grand Prix-finalen og publikumsprisen i samme konkurranse, samt 2.-plass i klassene "damekor" og "klasse for scenisk uttrykk". Historiens første norgesmesterskap for kor ble arrangert høsten 2012 ved Norges musikkhøgskole i Oslo. Her deltok Sirenene i klassene "like stemmer A" og "rytmisk", og fikk henholdsvis andre- og førsteplass i disse klassene. I tillegg vant koret Grand Prix-finalen, og dermed hele norgesmesterskapet. 17.-18. juni 2016 deltok Sirenene i den nasjonale sangkonkurransen Syng For Oss i Grieghallen, i både damekor og åpen klasse, og fikk 4.-plass i damkor og 3.-plass i åpen klasse.

Mytologi

Navnet Sirenene stammer fra Homers Odysseen, der sirenene er navnet på vakre sjønymfer som synger så nydelig at alle sjømenn som hører sangen blir trollbundet og hopper overbord og ut i fortapelsen. Den fagre gudinne Kirke byr Odyssevs «vokte seg vel for toner som klinger deilig fra blomsterkledd eng».
Søvndagen

Den internasjonale søvndagen arrangeres hvert år både for å feire søvnen og for å sette søkelyset på de utfordringer og problemer søvnmangel og sykdommer relatert til dette, kan ha for samfunnet.
Søvndagen i 2010 faller på 19. mars. Overgangen fra vintertid til sommertid utfordrer en rekke mennesker med søvnmangel. Søvnkvalitet og hvor mye søvn man får er viktig. Hensikten med arrangementet er sette fokus på søvnproblemene og oppfordre til forskning på dette området.
Den internasjonale søvndagen arrangeres av World Association of Sleep Medicine (WASM).
Anagram

Anagram (av gresk: ana og graphein = omskrive) er et ord, navn eller et fast uttrykk som er blitt satt sammen ved å stokke rundt på bokstavene i et annet ord eller uttrykk. Ofte er dette humoristisk brukt ved at bokstavene i et personnavn blir stokket om slik at det både gir lydlikhet og samtidig danner et nytt uttrykk som synes velegnet til å karakterisere personen.
Tylonotus

Utseende

Middelsstore (8-18 millimeter), avlange, matte, mørke trebukker, lårene kan være lyse og dekkvingene ha gule flekker. Antennene er kortere enn kroppen. Pronotum er noe bredere enn langt, med rundede sider. Dekkvingene er parallellsidige, avrundet i spissen. Beina er spinkle.

Utbredelse

Slekten er kjent fra det østlige Nord-Amerika.
Cygwin

Cygwin er en samling av fri programvare som består et bibliotek som implementerer POSIX for Microsoft Windows, samt flere verktøy og programmer. Dette gir et Unix-lignende miljø med blant annet kompilatoren GCC og unix-skallet Bash i Windows. Cygwin gjør det lettere å porte programmer fra Linux og andre Unix-lignende systemer til Windows. Cygwin-biblioteket er utviklet av Red Hat.

Cygwin/X

Cygwin/X er et prosjekt som porter vindussystemet X til Cygwin, som gjør det mulig å kjøre programmer med et GUI under Cygwin. Dette har ført til blant annet KDE-Cygwin. GNOME er også porter til Cygwin/X.

Lisensiering

Cygwin er lisensiert under GPL-lisensen, men Red Hat tillater også at biblioteket linkes med programmer som er utgitt under andre OSI-godkjente lisenser. De som vil lage proprietær programvare som benytter seg av cygwin-biblioteket må kjøpe en lisens for dette fra Red Hat.
Nordfjord og Sunnmøre Billag

L/L Nordfjord og Sunnmøre Billag var et rutebilselskap etablert i 1914. Hovedkontoret lå i Stryn i Sogn og Fjordane.

Historie

L/L Nordfjord og Sunnmøre Billag ble startet i 1914 under navnet Nordfjord og Søndmøre Automobilselskap. Selskapet hadde hovedkontor i Stryn i Sogn og Fjordane, men som navnet viser var trafikkområdet i Nordfjord og deler av Søre Sunnmøre.
På 1990-tallet begynte de store endringene i rutebil- og transportsektoren. Selskapet ble en del av Fjord1, og hadde kjøpt opp Ottadalen Billag. Selskapet fusjonerte så med Ottadalen Billag og fra 1. januar 2005 ble navnet Fjord1 Nordfjord-Ottadalen.
Pākehā

Opphavet til ordet

Det nøyaktige opphavet til ordet Pākehā er ukjent, men mest sannsynligvis kommer det fra ordet pākehakeha (som hos noen māoristammer betyr mytiske «fiskemenn», og/eller pakepakehā (mytiske menneskeliknende skapninger med lys hud og lyst hår) .
Lade gård

Lade gård (eller Lade Gaard), i Trondheim, var i vikingtida sete for Ladejarlene (egentlig Jarlene av Strinda) og var et betydelig maktsentrum i Norge. Den er særlig knyttet til rikssamlingen der Håkon Grjotgardsson Ladejarl var sentral i å stabilisere Harald Hårfagre som konge av Norge. Etter at den siste Ladejarlen Håkon Eiriksson, som også var riksstyrer, omkom i 1029 eller 1030, mistet gården sin nasjonale betydning, men var fremdeles en rik og viktig gård lokalt. Etter kristendommens innføring ble gården underlagt kirken, etterhvert som klostergods for Bakke kloster. Den ble krongods etter reformasjonen. I 1574 gikk gården over i privat eie. Det var Hans Ovesen Rød-Lunow som overtok og gjorde den om til adelsgård, etter et makeskifte med Norges daværende konge, Fredrik II.

Bygninger

Dagens bygninger er for det meste oppført 1810-1811 da gården var eid av den trondheimske grossererfamilien Meinecke. De er oppført i empirestil og er sammen med den restaurerte hagen det mest komplette og bevarte empireanlegget i Norge.

Undervisningslokaler

I perioden 1922 til 1960 holdt Noregs lærarhøgskole til i lokalene. Fra 1964 til 1994 ble lokalene brukt av Sosialhøgskolen i Trondheim.

Eiere

Trondheim kommune kjøpte gården i 1917.
Reitangruppen kjøpte gården i 1992 og har gitt den navnet Lade Gaard.
Månens atmosfære

Månens atmosfære er så tynn at månen i de fleste tilfeller betrakts som atmosfæreløs. Atmosfæren har en så lav tetthet at de forskjellige molekylene praktisk talt ikke reagerer med hverandre, men i stedet beveger seg i små hoper over månens overflate. Derfor gir det mer mening å sammenligne månens atmosfære med jordens eksosfære, hvor molekylene kan oppnå tilstrekkelig hastighet til å unnslippe jordens gravitasjon. Månens atmosfære har et trykk på 3×10⁻¹⁰ Pa mot jordens 1 013,25 Pa.

Sammensetning

Månens atmosfære har blitt analysert med spektroskopi hvor man fant natrium og kalium og Lunar Prospectors alfapartikkel-spektrometer fant isotopene radon-222 og polonium-210. Detektoren ble også oppstilt av Apollo-astronautene, og de fanget opp helium-4, argon-40, oksygen, metan, nitrogengass (N₂), karbonmonoksid og karbondioksid.
Det er mest argon og helium i månens atmosfære, men henholdsvis 40 000 og 2 000–40 000 molekyler per cm³.

Atmosfærens dannelse

Spesielt radon-222 og polonium-210 kommer fra radioaktivt henfall av uran-238 i månens skorpe og mantel. Bombardement av mikrometeoroider, solvinden og sollys bidrar også til atmosfæren ved å rive løs atomer fra månens overflate. Siden månen har en unnslipningshastighet på 1,62 km/s «fordamper» atmosfæren hele tiden, dessuten blir atmosfæren også «blåst bort» av solvinden. Defor vil månens atmosfære raskt forsvinne uten konstant gjendannelse.
Christian Dons

Bakgrunn

Dons var sønn av hospitalsforstander Johannes Albrecht Dons (1839-1921) og Johanne Marie Fleischer (f. 1850). Han giftet seg i Fagerborg kirke, 15. april 1916, med Inga Julie Margrethe Oppen (f. 1889). Hans søster, Henny Dons, var formann og viseformann i Norges Kristelige Ungdomsforbund.
Han var sekretær og kasserer i Det norske Misjonsselskapet, medlem av Norsk Misjonsråd og aktiv innen KFUM-bevegelsen. Dons ble gravlagt ved Ullern kirke 27. mars 1953.
Magne Rydland

Politisk arbeid

Han har ledet Hamar KrF siden våren 2016. I kommunevalget 2015 ble han valgt inn som 1.vara i kommunestyret.
På KrFs nominasjonsmøte i november 2016 ble Rydland valgt som partiets førstekandidat ved stortingsvalget 2017. Martine Havnen Tønnessen (28) fra Hamar står som nummer to og Jonatan Faraasen (18) fra Stange som nummer tre på lista.
Myrkleggpraktvikler

Utseende

En nokså liten (vingespenn 11-15 millimeter), brunspraglete vikler. Forvingen er rødbrun med noen lysere tegninger ved bakkanten, avrundet i spissen.

Levevis

Larvene utvikler seg i frøhusene av myrklegg (Pedicularis spp.).

Utbredelse

I Norge er den bare kjent fra det sørlige Østlandet.
L'elisir d'amore

L'elisir d'amore («Elskovsdrikken») er en to-akters komisk opera (melodramma giocoso) med musikk av Gaetano Donizetti og libretto av Felice Romani.
Uroppføringen var 12. mai 1832 ved Teatro della Canobbiana i Milano. Spilletida er omtrent 2.5 timer.
Spanias Grand Prix 2009

Rapport

Jenson Button kom til Spania som leder av Formel 1, og var igjen raskest i kvalifiseringen og endte med beste startspor for tredje gang denne sesongen.
Fire biler gikk ut på første runden etter kollisjon, sjåførene var Sutil, Bourdais, Buemi og Trulli. Finnene Kovalainen og Räikkönen måtte begge gi seg pga tekniske feil ved bilene sine.
En slags stallordre der Brawn-teamet la inn et ekstra pitstopp for Barrichello, gjorde at Button kunne passere brasilianeren på slutten av løpet.
Charles Grodin

Bakgrunn og karriere

Grodin ble født i Pittsburgh, Pennsylvania av ortodokse jødiske foreldre, Lena (pikenavn Moretsky) og Theodore Grodin. Hans bestefar, Emanuel Moretsky, var en russisk-jødisk immigrant som kom fra en lang linje av rabbier og som flyttet til Pittsburgh rundt år 1900. Grodin har en eldre bror Jack.
Grodin scenedebuterte i 1962 i Broadway oppsetningen Tchin-Tchin. Han TV-debuterte samme år i serien The Defenders og hadde sin filmdebut to åre etter i filmen Sex and the College Girl. Han var de første årene av sin karriere mest engasjert i TV-produksjoner og hadde i løpet av 1960-tallet en rekke gjesteopptredener i div. krim- og dramaserier. Den første filmrollen han ble lagt merke til var som den unge Dr. Hill i grøsseren Rosemary's Baby fra 1968. Han hadde deretter en birolle i den satiriske Catch 22, fra 1970, før han i 1972 fikk sin første hovedrolle i den romantiske komedien The Heartbreak Kid. Utover 1970-tallet hadde han sentrale roller i filmer som King Kong (1976) og Himmelen kan vente (1978), og i 1979 hadde han hovedrollen i krimkomedien Sunburn (sammen med Farrah Fawcett). I denne perioden hadde han også flere sceneopptredener på Broadway.
 På 1980-tallet medvirket han i filmkomedier som Neil Simons Seems Like Old Times (sammen med Chevy Chase og Goldie Hawn), og videre i The Woman in Red (1984) og den kritikerroste actionkomedien Midnight Run, fra 1988 (med Robert de Niro). Etter 1980-tallet var hans filmkarriere beskjeden, men hans rolle i familiefilmen Beethoven fra 1992 kan nevnes, samt dens oppfølger, Beethoven 2 (1993). I 1994 hadde han hovedrollen i familiekomedien It Runs in the Family, som skulle bli hans siste filmrolle på over 10 år – inntil han i 2006 medvirket i den romantiske komedien The Ex fra 2006.
I perioden 1995-98 hadde han sitt eget talkshow, The Charles Grodin Show, som ble sendt på CNBC. I 2000 var han kommentator for talkshowet 60 Minutes II.

Priser

Godin ble i 1978 tildelt en Emmy for sin manus-innsats i TV-programmet The Paul Simon Special. Han vant prisen sammen med de andre i besetningen (bl.a. Chevy Chase) i kategorien "Outstanding Writing in a Comedy-Variety or Music Special". I 1988 vant han en pris ved Valladolid International Film Festival for sin innsats i Midnight Run. I 1994 vant han en pris ved American Comedy Awards for sin innsats i filmen Dave, i kategorien beste birolle på film.

Privatliv

Grodin har en datter fra et tidligere ekteskap og to fra sitt nåværende ekteskap.
Spansk åpning, den norske varianten

Mulig videre forløp

Som hovedfortsettelse regnes trekkene 6.0-0 d6 7.d4, med følgende forgrening:
a) 7...Sxb3 8.axb3 f6 – Johannessen-varianten
b) 7...f6 – Zwaig-varianten
c) 7...exd4 – Den russiske varianten.
Beasts of No Nation (roman)

Beasts of No Nation er en bok skrevet av Uzodinma Iweala. Boken er basert på hans avhandling ved Harvard. Boken handler om en barnesoldat, og hans opplevelser i en krig som barnesoldat. Boken ble først utgitt i 2005, og er et krigsdrama.
Boken er også blitt filmatisert av Netflix.
Kirishitan

Kirishitan (吉利支丹, 切支丹, キリシタン), fra portugisisk cristão; historiografisk terminologi for romersk-katolske kristne og kristendom i Japan på 1500- og 1600-tallet.
Cockfosters FC

Cockfosters F.C. er en klubb som for øyeblikket spiller på det 10. nivået i Engelsk fotball. Klubben holder til i Enfield i den nordlige delen av London.

Historie

Cockfosters F.C ble grunnlagt i 1921 som Cockfosters Athletic F.C. Klubben skiftet navn i 1968 til Cockfosters F.C, og har ikke skiftet navn siden.
Det høyeste nivået Cockfosters F.C. har spilt på er nivå 9. Det gjorde de 2007-08 sesongen, når de spilte i Spartan South Midlands Premier Division. Det ble bare med en sesong der grunnet baneregler. Cockfosters greide å skaffe nok poeng til å overleve, og havnet på 19.-plass, men grunnet manglende fasiliteter ble man sendt ned til Spartan South Midlands Division One igjen.
Malmö Flygindustri

AB Malmö Flygindustri (MFI) var en svensk bedrift som produserte og utviklet fly, og senere også biler. MFI var også pionerer i å bygge båter i glassfiberarmert polyester. Laurin 32 var en av de første serieproduserte fritidsbåtene i polyester i Sverige.
Malmö Flygindustris røtter går tilbake til AB Flygindustri (AFI) som startet i Halmstad. Bedriften ble kjøpt opp av Kockums Mekaniska Verkstad, som i juli 1952 omdannet selskapet til AB Malmö Flygindustri med den tidligere teknisk sjefen Rudolf Abelin som administrerende direktør. Den 1. februar 1957 ble fabrikken overtatt av Trelleborgs Gummifabriks AB som ønsket å utvide sin virksomhet med MFIs kunnskaper om armert plast, da hovedproduktet ved MFI var utvikling av fly. I mars 1968 ble selskapet solgt videre til SAAB.
Bedriften var blant de første til å utvikle produkter i armert plast. Man produserte blant annet det første bilkarosseri i armert plast til Volvo tidlig på 1950-tallet, samt SAABs konseptbil MFI-13, en bil som senere kom til å bli forgjengeren for SAAB Sonett. Blant andre produkter som ikke er fly, kan nevnes rakettkapselen RK-57, samt kropp, vinger og container til Bofors-raketten Bantam som i de svenske forsvaret kalles Robot 53.
MFI-9 er et to-seters sport- og skolefly. Flyet ble konstruert allerede i 1956 av Björn Andreasson og ble foruten i Malmö lisensbygget av Bölkow Apparatenbau i München samt i Pakistan. Modellen ble internasjonalt kjent da Carl Gustaf von Rosen monterte panserraketter under vingene og på kort tid slo ut store deler av Nigerias flyvåpen under Biafrakrigen.
MFI-10 ble konstruert av Ernst-August Wohlberg. Tre prøvefly ble byget men typen ble aldri serieprodusert. Flyet var banebrytende når det gjaldt tillempning til bruk av sandwich-kompositteknologi. Understellet ble bygget i  glassfiber.   
MFI-15 var et fly som på et optimalt sett løste kravet om et kombinert skole- og sportsfly, som kunne anvendes både sivilt og militært. Flyet kunne bygges både med halehjul eller nesehjul, og var en videreutviklet versjon av  MFI-9. Modellen ble kjent da Carl Gustaf von Rosen gjennomførte sin flyvning til Etiopia i 1974.
Global Investigative Journalism Conference

Global Investigative Journalism Conference (GIJC) er en internasjonal konferanse. Den blir i 2008 avholdt for femte gang, første gang i Norge, på Lillehammer 11. september–14. september.
Uavhengige jouralistorganisasjoner fra hele jorden har sammen skapt nettverket.
Det skal støtte opplæring og deling av informasjon journalister imellom for å få mer og bedre undersøkende journalistikk verden over.
Mer enn 500 undersøkende journalister fra 86 land deltar på konferansen. Journalister fra hele jorden diskuterer artikler, filmer og Tv-programmer.
Louis Pettersen

Bakgrunn

Pettersen tok skipsteknisk utdannelse og arbeidet ved Bergen Mekaniske Verksted.

Andre verdenskrig

Under den tyske invasjonen deltok Pettersen i kampene mot de tyske styrkene i Hallingdal. Pettersen forlot Norge om bord på MK «Soløy» 2. august 1941 og ankom 4. august Baltasund på Shetland.
I Storbritannia gikk gikk han inn i de norske styrkene. Pettersen ble rekruttert til Kompani Linge og til den britiske tjenesten Special Operations Executive, som drev med sabotasjeaksjoner mot tyskerne i okkuperte land. Pettersen gjennomførte en rekke oppdrag i det okkuperte Norge, først og fremst på Vestlandet. Han samarbeidet også med sitt søskenbarn løytnant John M. Turner i Secret Intelligence Service. Han hadde kontakt med radiogruppen Redwing, der Gunnar Wiig-Andersen var telegrafist. 
Pettersen fungerte også som mellommann mellom Saborg i Bergen og norske myndigheter i Storbritannia. Pettersen hadde grad som fenrik.

Etter krigen

I statsråd 7. mars 1947 ble en rekke medlemmer av Kompani Linge hedret for sin krigsinnsats, blant dem Louis Pettersen.

Etter krigen arbeidet Pettersen noen år ved Bergen Mekaniske Verksted. I 1953 begynte han i Det Norske Veritas, der han ble resten av sin yrkesaktive karriere. Han etablerte selskapets kontor i Finland og var fra 1957 til 1967 leder for dette. Senere bygget han opp virksomheten til Det Norske Veritas i India. Fra 1977 og til han gikk av med pensjon var Pettersen regionalsjef for Sørvest-Norge.
Nanna Schwengaard

Familie

Nanna Schwengaard var datter av sjømann og stuert Theodor Emanuel Helgesen og kåpe- og kjolesyerske Hanna Marie Schwengaard (1849-1925).

Liv og virke

Nanna Schwengaard utmerket seg først for et bredere publikum som romanforfatter, gjennom debuten Rossow Gaard i 1909. To år etter utga hun romanen Bevar ditt hjerte. Hun hadde imidlertid flere år tidligere fått publisert flere dikt, blant annet Mismod i tidsskriftet Urd i 1901. Dette diktet fikk sitt motsvar i påfølgende nummer, i form av diktet Til Nanna Schwengaard med signaturen E. W. G (Ernst Wessel Gregersen).
Teksten til Kragerøsangen bygger på et dikt Schwengaard utga i 1916. Det hadde opprinnelig tittelen Kragerø, men fikk nytt navn etter å ha blitt tonesatt av komponisten Sigvart Andresen. Hun har også skrevet teksten til Kragerøguttenes kjenningsmelodi.
I 1926 kom hun ut med diktsamlingen Fontæne. Den utkom året etter morens død, og det er henne den er dedisert til. Foruten å behandle naturens krefter og årstidenes egenart i flere av diktene, formidler hun også inntrykk fra opphold i Italia, og særlig Roma.
I 1931 vant Schwengaard bladet Norges Kvinders novellekonkurranse med novellen Tårnet.
I sitt daglige virke arbeidet Schwengaard som telefondame i Kragerø. Hun var lokalt kjent for sine gode egenskaper som tegner og maler. Schwengaards utgivelsesliste er beskjeden, men hun var en flittig bidragsyter i aviser og tidsskrifter.
Pinerolo

Geografi

Byen ligger 37 km fra Torino på lavlandet ved munningen av Val Chisone. Kommunen ligger på elven Chisones venstre side, like før den munner ut i elven Pellice, som i sin tur straks munner ut i Po.

Sport

Under de olympiske vinterleker 2006 ble konkurransene i curling arrangert her.
Målby for den 17. etappen av Tour de France 2011.